Будапешт яхуэфIакъым
Венгрием и къалащхьэ Будапешт Европэм дзюдомкIэ и чемпионат мэлыжьыхьым и 25 — 27-хэм щекIуэкIащ. Урысей Федерацэм и щIыхьыр абы щахъумащ Къуэдзокъуэ Муратрэ Хьэбэчыр Муратрэ.
Зэхьэзэхуэм и етIуанэ махуэм ди щIалитIри утыку къихьащ. Нэгъабэрей апхуэдэ зэхьэзэхуэм и финалым щыбэна, дунейпсо класс зиIэ спортым и мастер Хьэбэчыр Мурат килограмм 81-м нэс зи хьэлъагъхэм я зэпеуэм япэу къыщыхуэза поляк Блах Лукаш хигъэщIэну хузэфIэкIащ. АрщхьэкIэ абы къыкIэлъыкIуа хорват Марьянович Томислав къригъэкIуэтри, зэхьэзэхуэм пасэу къыхагъэкIащ.
Нэхъ жыжьэ нэсащ килограмм 73-рэ зи хьэлъагъхэм я зэныкъуэкъуныгъэм хэта Къуэдзокъуэ Мурат. Япэ щIыкIэ ар ефIэкIащ Азербайджаным щыщ Рахимли Хъусейн. ИужькIэ Польшэм икIа Жварновецкий Дамин хигъащIэри, финалым и Iыхьэ плIанэм кIуащ. Ди жагъуэ зэрыхъущи, абы куржы щIалэ Таталашвили Нуззари къыщытекIуащ.
АрщхьэкIэ Къуэдзокъуэм Iэмал игъуэтащ жэз медалхэм щIэбэнынухэм яхыхьэну. Израилым щыщ Муки Саки хигъащIэри, Мурат финал цIыкIум нэсащ. Жэз медалым папщIэ абы къыщыпэщIэуващ Кехвиашвили Зебеде. Куржым и лIыкIуэр аргуэру Къуэдзокъуэм къытекIуащ икIи ди щIалэр саугъэтыншэу къигъэнащ.
Гуп зэпеуэм Урысей Федерацэм и цIыхухъу командэ къыхэхам дыжьын медалхэр къыщихьащ. Финалым 1:4-уэ ар Европэм и чемпион хъуа куржыхэм къыщыхагъэщIащ. Ди цIыхубзхэм жэз медалхэр зыIэрагъэхьащ.
Къэхъун Бэч.
